ai4bharat/Pralekha huggingface dataset:
பாதுகாப்பு அமைச்சகம்
இந்திய-கஜகஸ்தான் கூட்டு ராணுவ பயிற்சியான கஜிந்த்-21-ன் தொடக்க விழா
ராணுவ ராஜதந்திர நடவடிக்கைகள் மற்றும் கஜகஸ்தானுடனான வளர்ந்து வரும் உறவை வலுப்படுத்தும் நடவடிக்கைகளின் ஒரு பகுதியாக, 'கஜிந்த்-21' என்றழைக்கப்படும் இந்தியா-கஜகஸ்தான் கூட்டுப்பயிற்சியின் ஐந்தாவது பதிப்பு, தொடங்கியது.
கஜகஸ்தானில் உள்ள ஆயிஷா பிபியில் இருக்கும் பயிற்சி நிலையத்தில் 2021 செப்டம்பர் 11 வரை நடக்கவிருக்கும் இந்த கூட்டு பயிற்சியில், இந்தியா-கஜகஸ்தான் நாடுகளுக்கு இடையேயான இருதரப்பு உறவை வலுப்படுத்தும் விதத்தில் இரு நாட்டு ராணுவங்களும் பயிற்சிகளை மேற்கொள்ளும்.
இந்திய ராணுவத்தில் இருந்து பீகார் படைப்பிரிவை சேர்ந்த 90 பேர் இந்த பயிற்சியில் ஈடுபடுகின்றனர். கஜகஸ்தான் ராணுவத்தை சேர்ந்த 120 வீரர்களும் இதில் பங்கேற்கின்றனர். 48 மணி நேரம் நடை பெறவிருக்கும் நிறைவு நிகழ்ச்சி இருநாட்டு வீரர்களுக்கும் சோதனை களமாக அமையும்.
தீவிரவாத எதிர்ப்பு நடவடிக்கைகளை மேற்கொள்ளுதல் குறித்து இந்தியா மற்றும் கஜகஸ்தான் ராணுவத்தினருக்கு இந்த கூட்டு நடவடிக்கையின்போது போது பயிற்சி அளிக்கப்படும். பணி ரீதியான விஷயங்களை பகிர்ந்து கொள்ளுதல், தீவிரவாத எதிர்ப்பு நடவடிக்கைகளை திட்டமிடுதல் மற்றும் செயல்படுத்துதல், ஆயுதங்கள் பயன்படுத்தல் திறமைகளை மேம்படுத்துதல் உள்ளிட்டவை மேற்கொள்ளப்படும்.
இந்தியா மற்றும் கஜகஸ்தான் ராணுவங்களுக்கு இடையே நிலவி வரும் பரஸ்பர நம்பிக்கை, கூட்டு செயல்பாடு மற்றும் சிறந்த நடைமுறைகளை பகிர்தல் ஆகியவற்றை இந்த பயிற்சி வலுப்படுத்தும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1751202
(Visitor Counter : 164
பிரதமர் அலுவலகம்
வர்த்தக ரீதியிலான முதல் பிரத்யேக பிஎஸ்எல்வி-சி51/அமேசானியா-1 திட்டம் வெற்றியடைந்ததற்கு என்எஸ்ஐஎல் மற்றும் இஸ்ரோவுக்கு பிரதமர் வாழ்த்து
வர்த்தக ரீதியிலான முதல் பிரத்யேக பிஎஸ்எல்வி-சி51/அமேசானியா-1 திட்டம் வெற்றியடைந்ததற்கு நியூ ஸ்பேஸ் இந்தியா லிமிடெட்  மற்றும் இஸ்ரோவுக்கு பிரதமர் வாழ்த்து தெரிவித்துள்ளார்.
சுட்டுரையில் பிரதமர் விடுத்துள்ள செய்தியில், ‘‘ வர்த்தக ரீதியிலான முதல் பிரத்யேக பிஎஸ்எல்வி-சி51/அமேசானியா-1 திட்டம் வெற்றியடைந்ததற்கு என்எஸ்ஐஎல் மற்றும் இஸ்ரோவுக்கு வாழ்த்துக்கள். நாட்டின் விண்வெளி சீர்திருத்தங்களில், இது புது சகாப்தத்தை ஏற்படுத்துகிறது. 4 சிறிய செயற்கை கோள்கள் உட்பட, 18 துணை செயற்கை கோள்கள் அனுப்பப்பட்டுள்ளது, நமது இளைஞர்களின் ஆற்றல் மற்றும் புதுமையை வெளிகாட்டுகிறது’’ என குறிப்பிட்டுள்ளார்.
பிஎஸ்எல்வி-சி51 ராக்கெட் மூலம் அமேசானியா-1 செயற்கைகோள் வெற்றிகரமாக ஏவப்பட்டதற்காக பிரேசில் அதிபர் ஜெய்ர் போல்சனாரோவுக்கும் பிரதமர் வாழ்த்து தெரிவித்தார்.
இது தொடர்பாக பிரதமர் விடுத்துள்ள மற்றொரு சுட்டுரையில், ‘‘ பிரேசில் நாட்டின் அமேசானியா-1 செயற்கை கோள் பிஎஸ்எல்வி-சி51 மூலம் வெற்றிகரமாக ஏவப்பட்டதற்கு அதிபர் ஜெய்ர் போல்சனாரோவுக்கு வாழ்த்துக்கள். நமது விண்வெளி ஒத்துழைப்பில், இது வரலாற்று சிறப்புமிக்க தருணம். பிரேசில் விஞ்ஞானிகளுக்கு எனது பாராட்டுக்கள்’’ என குறிப்பிட்டுள்ளார்.
பெட்ரோலியம் மற்றம் இயற்கை எரிவாயு அமைச்சகம்
அதிக திறன் வாய்ந்த புதிய இயற்கை எரிவாயு காஸ் அடுப்பு
நாடாளுமன்றத்தின் மாநிலங்களவையில் கேள்வி ஒன்றுக்கு எழுத்துபூர்வமாக பதில் அளித்த பெட்ரோலியம் மற்றும் இயற்கை எரிவாயுத்துறை இணையமைச்சர் திரு ராமேஷ்வர் தெலி எழுத்துபூர்வமாக தாக்கல் செய்த பதிலில் கூறியதாவது:
குழாய்வழி இயற்கை வாயுவில் பயன்படுத்தும் வகையில், அதிக வெப்ப திறன் வாய்ந்த புதிய காஸ் அடுப்பை டேராடூனில் உள்ள சிஎஸ்ஐஆர்... இந்திய பெட்ரோலிய கழகத்துடன் இணைந்து பெட்ரோலிய பாதுகாப்பு ஆராய்ச்சி அமைப்பு  உருவாக்கியுள்ளது.
இதுபோன்ற அடுப்பு நாட்டில் உருவாக்கப்பட்டுள்ளது இதுவே முதல் முறையாகும். குழாய்வழி இயற்கை எரிவாயுவை கையாளும் வகையில் இதன் பர்னர், ட்யூப் மற்றும் இதர அம்சங்கள் வடிவமைக்கப்பட்டுள்ளன. இது அதிகளவிலான வெப்பத்தை வழங்கும் திறன் உடையது. இது மற்ற எல்பிஜி காஸ் அடுப்புகளை விட திறன் வாய்ந்தது.
எல்பிஜி காஸ் அடுப்பு விலைக்கு இணையாக இந்த புதிய காஸ் அடுப்பை பெட்ரோலிய பாதுகாப்பு ஆராய்ச்சி அமைப்பு ஊக்குவிக்கிறது. இந்த புதிய அடுப்பை விற்பனை செய்ய இஇஎஸ்எல் நிறுவனத்திடம் பிசிஆர்ஏ புரிந்துணர்வு ஒப்பந்தம் செய்துள்ளது.
பாதுகாப்பு அமைச்சகம்
ராணுவ தின அணிவகுப்பு 2022
ராணுவ தின அணிவகுப்பு 15 ஜனவரி 2022 அன்று கரியப்பா அணிவகுப்பு மைதானத்தில் நடைபெறும். அத்துடன், குடியரசு தின அணிவகுப்பு மற்றும் பாசறை திரும்புதல் நிகழ்ச்சிக் குறித்த செய்தியாளர் சந்திப்பும், 23 ஜனவரி 2022 அன்று நடைபெறும். பத்திரிகையாளர் சந்திப்புக்கான இடம் பின்னர் அறிவிக்கப்படும்.
விருப்பமுள்ள ஊடகவியலாளர்கள், பாதுகாப்பு அனுமதி பெறுவதற்காக கீழ்காணும் விவரங்களை armydayparade2022[at]gmail[dot]com என்ற மின்னஞ்சலுக்கு 5 ஜனவரி 2022-க்குள் அனுப்பி வைக்கவும்:-
- முழுப் பெயர்
- பிஐபி / அடையாள அட்டை எண்
- ஸ்கேன் செய்யப்பட்ட அடையாள அட்டையின் புகைப்படம்
- ஊடக நிறுவனத்தின் பெயர்
- விண்ணப்பதாரரின் புகைப்படம்
- விண்ணப்பிப்பது: ராணுவ தின அணிவகுப்பு / பத்திரிகையாளர் சந்திப்பு / இரண்டிற்கும்
சந்தேகம் ஏதும் இருப்பின், 011-23019659 என்ற தொலைபேசி எண்ணில் பேசலாம். 05 ஜனவரி 2022 க்கு பிறகு பெறப்படும் விண்ணப்பங்கள் பரிசீலிக்கப்படாது.
அறிவியல் மற்றும் தொழில்நுட்பத்துறை
நிபுணத்துவம் பெற்ற முன்னணி நாடுகளுடன் கூட்டு முன் முயற்சிகளை மேற்கொள்ள வேண்டும் என அறிவியல் மற்றும் தொழில்நுட்பத்துறை செயலர் வலியுறுத்தல்
நிபுணத்துவம் பெற்ற நாடுகளுடன் கூட்டு முன் முயற்சிகளை மேற்கொள்வதில் கவனம் செலுத்த வேண்டும் என்று அறிவியல் தொழில்நுட்பத்துறை செயலர் டாக்டர் எஸ் சந்திரசேகர் வலியுறுத்தியுள்ளார். உலக புத்தாக்கம் மற்றும் தொழில்நுட்ப கூட்டணியின்  10-வது நிறுவன தின நிகழ்ச்சியில் பேசிய அவர், உலகத்தரத்திற்கு இணையாக தொழில்நுட்பங்களை உருவாக்க நிபுணத்துவம் பெற்ற முன்னணி நாடுகளுடன் இந்திய தொழில் நிறுவனங்கள் மற்றும் ஸ்டார்ட்-அப்களுக்கு தொடர்பு ஏற்படுத்த வேண்டும் என்றும், இதில் கவனம் செலுத்துவது அவசியம் என்றும் கூறினார்.
உலக புத்தாக்கம் மற்றும் தொழில்நுட்ப கூட்டணி வெற்றிகரமாக பத்து ஆண்டுகளை நிறைவு செய்துள்ளதை பாராட்டிய டாக்டர் சந்திரசேகர், இந்த கூட்டு முயற்சிகளை மேலும் அதிக நாடுகளுடன் முன்னெடுக்க வேண்டும் என்று வலியுறுத்தினார்.
இந்த நிகழ்ச்சியின் உலக புத்தாக்கம் மற்றும் தொழில்நுட்ப கூட்டணியின் 2021-ம் ஆண்டுக்கான விருதுகளும் வழங்கப்பட்டன. இந்த விருதுகள் 3 சிறு நிறுவனங்கள், 2 நடுத்தர நிறுவனங்கள், 2 பெரிய நிறுவனங்களுக்கு வழங்கப்பட்டன. நீடித்த வருங்காலத்துக்காக கூடி உருவாக்குவது என்ற கருப்பொருளின் அடிப்படையில் இந்த நிறுவன தினம் கொண்டாடப்படுகிறது.
மேலும் விவரங்களுக்கு இதன் ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1799049
பிரதமர் அலுவலகம்
மைக்ரான் டெக்னாலஜியின் தலைவர் மற்றும் தலைமை நிர்வாக அதிகாரி திரு சஞ்சய் மெஹ்ரோத்ராவுடன் பிரதமரின் சந்திப்பு
குஜராத்தின் காந்தி நகரில் மைக்ரான் டெக்னாலஜியின் தலைவர் மற்றும் தலைமை நிர்வாக அதிகாரி திரு சஞ்சய் மெஹ்ரோத்ராவை பிரதமர் திரு நரேந்திர மோடி சந்தித்தார். இந்தியாவுக்குள் குறைகடத்தி உற்பத்தி முறையை வலுப்படுத்த மைக்ரான் டெக்னாலஜியின் திட்டங்கள் பற்றி இவர்கள் விவாதித்தனர்.
பிரதமர் அலுவலக ட்விட்டர் செய்தியில் கூறியிருப்பதாவது;
“குஜராத்தின் காந்தி நகரில் மைக்ரான் டெக்னாலஜியின் @MicronTech தலைவர் மற்றும் தலைமை நிர்வாக அதிகாரி திரு சஞ்சய் மெஹ்ரோத்ராவை பிரதமர் திரு நரேந்திர மோடி @narendramodi சந்தித்தார். இந்தியாவுக்குள் குறைகடத்தி உற்பத்தி முறையை வலுப்படுத்த மைக்ரான் டெக்னாலஜியின் திட்டங்கள் பற்றி இவர்கள் விவாதித்தனர்.”
சுகாதாரம் மற்றும் குடும்ப நலத்துறை அமைச்சகம்
இந்தியாவில் கொவிட் சிகிச்சை பெறுபவர்களின் எண்ணிக்கை 3.52 லட்சம்: கடந்த 149 நாட்களில் மிகக் குறைவு
நாட்டில் கொவிட் சிகிச்சை பெறுபவர்களின் எண்ணிக்கை இன்று 3,52,586-ஆகக் குறைந்தது. இது மொத்த பாதிப்பில் 3.57 சதவீதம். மேலும், இது கடந்த 149 நாட்களில் மிகக் குறைவான எண்ணிக்கையாகும். இதற்கு முன், கடந்த ஜூலை 18ம் தேதி கொவிட் சிகிச்சை பெறுபவர்களின் எண்ணிக்கை 3,58,692- ஆக இருந்தது.
கடந்த 24 மணி நேரத்தில் 30,695 பேர் குணமடைந்துள்ளனர். 27,071 பேருக்கு புதிதாக பாதிப்பு ஏற்பட்டுள்ளது. இதன் மூலம் சிகிச்சை பெறுபவர்களின் மொத்த எண்ணிக்கையில் 3,960 குறைந்துள்ளது. கடந்த 17 நாட்களாக தினசரி பாதிப்பை விட, தினசரி குணமடைந்தவர்களின் எண்ணிக்கை அதிகமாக உள்ளது.
குணமடைந்தவர்களின் மொத்த எண்ணிக்கை 94 லட்சத்தை  நெருங்குகிறது. இதன் மூலம் குணமடைந்தோர் வீதம் 94.98 சதவீதமாக அதிகரித்துள்ளது. குணமடைந்தவர்களுக்கும், சிகிச்சை பெறுபவர்களுக்குமான இடைவெளி இன்று 9,035,573-ஆக உள்ளது.
கடந்த 24 மணி நேரத்தில், 336 பேர் உயிரிழந்துள்ளனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1680487
கலாசாரத்துறை அமைச்சகம்
வந்தே பாரதம் நிருத்ய உத்சவம் 2023: இறுதிப் போட்டியில் 980 நடனக் கலைஞர்கள் பங்கேற்பு
வந்தே பாரதம் நிருத்ய உத்சவம் 2023 என்ற இரண்டு நாள் தேசிய அளவிலான போட்டியை மத்திய கலாச்சார அமைச்சகம் ஏற்பாடு செய்துள்ளது. டிசம்பர் 19-ஆம் தேதி, தில்லி ஜவஹர்லால் நேரு அரங்கில் இந்தப் போட்டி தொடங்கியது. தேசிய அளவிலான இறுதிப் போட்டியில் பங்கேற்பதற்காக 980 நடனக் கலைஞர்கள் தேர்வு செய்யப்பட்டுள்ளனர்.
இன்று  மாலை நடைபெறும் பிரம்மாண்டமான இறுதிப் போட்டியை உள்ளடக்கிய சிறப்பு விழாவில் மக்களவை சபாநாயகர் திரு ஓம் பிர்லா, மத்திய கலாச்சாரம், சுற்றுலா மற்றும் வடகிழக்குப் பிராந்திய மாகாண வளர்ச்சிக்கான அமைச்சர் திரு ஜி. கிஷன் ரெட்டி, மத்திய கலாச்சாரம் மற்றும் நாடாளுமன்ற விவகாரங்கள் துறை இணையமைச்சர் திரு அர்ஜுன் ராம் மேக்வால், மத்திய கலாச்சாரம் மற்றும் வெளியுறவு விவகாரங்கள் துறை இணையமைச்சர் திருமதி மீனாட்சி லேகி மற்றும் மத்திய பாதுகாப்புத்துறை இணையமைச்சர் திரு அஜய் பட் ஆகியோர் கலந்து கொள்வார்கள்.
2023 குடியரசு தினக் கொண்டாட்டங்களின் ஒரு பகுதியாக மத்திய கலாச்சாரம் மற்றும் பாதுகாப்பு அமைச்சகங்கள், வந்தே பாரதம் நிருத்ய உத்சவம் 2023 என்ற நடனப் போட்டிக்கு ஏற்பாடு செய்துள்ளன. மாநில, மண்டல மற்றும் தேசிய அளவில் இந்தப் போட்டிகள் நடைபெறுகின்றன. இறுதிப் போட்டியில் கலந்து கொள்பவர்களுள் 500 நடனக் கலைஞர்கள், 2023 குடியரசு தினத்தின் போது நடைபெறும் பிரம்மாண்டமான கலாச்சார விழாவில் 'பெண் சக்தி' என்ற கருப்பொருளிலான நடன நிகழ்ச்சியில் பங்கேற்பார்கள்.
ரசாயனம் மற்றும் உரங்கள் அமைச்சகம்
கொவிட்-19 அத்தியாவசிய மருந்து ஒவ்வொன்றின் விநியோகத்தையும் கண்காணிக்கிறது மத்திய அரசு
கொவிட்-19 அத்தியாவசிய மருந்துகள் ஒவ்வொன்றின் விநியோகத்தையும் மத்திய அரசு கண்காணிப்பதாக மத்திய இணையமைச்சர் திரு மன்சுக் மாண்டவியா தெரிவித்துள்ளார்.
கொவிட்-19 மேலாண்மையில் பயன்படுத்தப்படும் அனைத்து மருந்துகளும் இந்தியாவில் கிடைக்கின்றன. இவற்றின் உற்பத்தி மற்றும் இறக்குமதிகளும் அதிகரிக்கப்பட்டுள்ளன. விநியோகம், தேவை, மலிவான விலை ஆகிய மும்முனை உத்திகளை அமல்படுத்தி, இந்த மருந்துகள் கிடைப்பதை மத்திய அரசு கண்காணிக்கிறது.
திட்டமிடப்பட்ட மருந்துகள்:
1. ரெம்டெசிவிர்
2. ஏனாக்ஸாபரின்
3. மெதைல் பிரெட்னிசோலோன்
4. டெக்ஸாமெதாசோன்
5. டோசிலிசுமாப்
6. ஐவர்மெக்டின்
திட்டமிடாத மருந்துகள்:
7. ஃபாவிபிராவிர்
8. ஆம்போடெரிசின்
9. அபிக்சமாப்
மத்திய மருந்துகள் கட்டுப்பாட்டு அமைப்பு  மற்றும் தேசிய மருந்து விலை ஆணையம்  ஆகியவை மருந்து உற்பத்திகளை அதிகரிக்க உற்பத்தியாளர்களுடன் ஒருங்கிணைந்து செயல்பட்டு, இருப்பு நிலவரம், தற்போதைய திறன், மே மாதத்துக்கான தயாரிப்பு ஆகிய தரவுகளை பெற்று வருகின்றன.
1. ரெம்டெசிவிர்:இதன் உற்பத்தி ஆலைகள் 20-லிருந்து 60-ஆக அதிகரிக்கப்பட்டுள்ளது. இதனால் 25 நாட்களில் மருந்து கிடைப்பது 3 மடங்கு அதிகரித்துள்ளது.இதன் உற்பத்தி 10 மடங்கு அதிகரித்துள்ளது. கடந்த மாதம் 10 லட்சம் குப்பிகளாக இருந்த இதன் உற்பத்தி மே மாதத்தில் 1 கோடி குப்பிகளாக அதிகரித்துள்ளது.
2. டோஸ்சிலிசுமாப் ஊசி:இதன் இறக்குமதி 20 மடங்கு அதிகரிக்கப்பட்டதன் மூலம் இந்த மருந்து தற்போது நம் நாட்டில் கிடைக்கிறது.
3. டெக்ஸாமெதாசோன் 0.5 மி.கி மாத்திரைகள்:இதன் உற்பத்தி ஒரு மாதத்தில் 6 முதல் 8 மடங்கு அதிகரிக்கப்பட்டது.
4. டெக்ஸாமெதாசோன் ஊசி:இதன் உற்பத்தி சுமார் 2 மடங்கு அதிகரிக்கப்பட்டுள்ளது.
5. ஏனாக்ஸாபரின் ஊசி:இதன் உற்பத்தி ஒரு மாதத்தில் 4 மடங்கு அதிகரிக்கப்பட்டது.
6. மெத்தில் பிரெட்னிசோலோன் ஊசி:ஒரு மாதத்தில் இதன் உற்பத்தி, 3 மடங்கு அதிகரிக்கப்பட்டது.
7. ஐவர்மெக்டின் 12 மி.கி மாத்திரைஇதன் உற்பத்தி ஒரு மாதத்தில், 5 மடங்கு அதிகரிக்கப்பட்டது. ஏப்ரல் மாதம் 150 லட்சமாக இருந்த மாத்திரைகள், மே மாதம் 770 லட்சமாக அதிகரிக்கப்பட்டுள்ளது.
8. ஃபவீர்பிரவீர்:நெறிமுறை பட்டியலில் இல்லாத மருந்து. ஆனால், இது வைரஸ் பாதிப்பை குறைக்க பயன்படுத்தப்படுகிறது.இதன் உற்பத்தி ஒரு மாதத்தில் 4 மடங்கு அதிகரிக்கப்படுகிறது.கடந்த ஏப்ரல் மாதம் 326.5 லட்சமாக இருந்த இதன் உற்பத்தி மே மாதத்தில் 1644 லட்சமாக அதிகரிக்கப்பட்டுள்ளது.
9. ஆம்போடெரெசின் பி ஊசி:இதன் உற்பத்தி ஒரு மாதத்தில் 3 மடங்கு அதிகரிக்கப்பட்டது.3.80 லட்சம் குப்பிகள் தயாரிப்பில் உள்ளன.3 லட்சம் குப்பிகள் இறக்குமதி செய்யப்படுகின்றனமொத்தம் 6.80 லட்சம் குப்பிகள் நாட்டில் கிடைக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1719867
-----
(
பிரதமர் அலுவலகம்
இந்தியாவின் ஜி20 தலைமைத்துவம், மனிதநேயத்தை மையமாகக் கொண்ட உலகமயமாக்கலுக்கான அதன் அணுகுமுறை குறித்து பிரதமர் தனது எண்ணங்களை பகிர்ந்துள்ளார்
பிரதமர் திரு. நரேந்திர மோடி, இந்தியாவின் ஜி20 தலைமைத்துவம், மனித நேயத்தை மையமாகக் கொண்ட உலகமயமாக்கலுக்கான அதன் அணுகுமுறை, மனித குல முன்னேற்றத்தை மேம்படுத்துவதில் கூட்டுணர்வை உறுதி செய்வது ஆகியவை குறித்து ஒரு கட்டுரை மூலம் தமது கருத்துக்களை வெளிப்படுத்தியுள்ளார்.
இது குறித்து பிரதமர் சமூக ஊடக எக்ஸ் தளத்தில் வெளியிட்டுள்ள பதிவு வருமாறு;
"தில்லியில் ஜி20 உச்சி மாநாடு நடைபெறவுள்ள நிலையில், இந்தியாவின் ஜி20 தலைமைத்துவம் குறித்தும், மனித நேயத்தை மையமாகக் கொண்ட உலகமயமாக்கலை வலுப்படுத்துவது குறித்தும், மனித முன்னேற்றத்தை மேம்படுத்துவதில் கூட்டு உணர்வை உறுதிப்படுத்தவும் நாம் எவ்வாறு செயல்பட்டோம் என்பது குறித்து ஒரு கட்டுரையை எழுதியுள்ளேன்."
மனித வள மேம்பாட்டு அமைச்சகம்
வீட்டிலிருந்து கொரோனா சிகிச்சை பெற தொலைதூர மருத்துவ சேவையை தொடங்கிய ஐஐடி காரக்பூர்
கொரோனாவுக்கு எதிராக, உலகம் 6 மாதங்களுக்கு மேலாக போராடிக் கொண்டிருக்கிறது. இன்னும் தடுப்பூசி வராத நிலையில், கொரோனா பாதிப்புக்கு சுகாதார ஊழியர்களும் ஆளாகி வருகின்றனர். இதனால் இப்பிரச்னைகளுக்கு தீர்வு காண, காரக்பூர் ஐஐடியின் கம்ப்யூட்டர் அறிவியியல் மற்றும் பொறியியல் துறை iMediX என்ற தொலை தொடர்பு மருந்துவ முறையை உருவாக்கியுள்ளது.
இது வீட்டிலிருந்தே சிகிச்சை பெறுபவர்களை, மருத்துவமனையின் சுகாதார சேவையுடன் இணைக்கிறது. தொலை தூரத்திலிருந்தே டாக்டரிடம் ஆலோசனை பெறுவதன் மூலம், நோயாளிகளுக்கு, தங்கள் வீட்டிலேயே சுகாதார சேவை கிடைக்க இந்த iMediX முறை உதவுகிறது.
இணையதளம் அல்லது செல்போன் மூலம் iMediX சேவையை பெற முடியும். இதில் நோயாளி தனது இ-மெயில் முகவரி அல்லது செல்போன் எண்-ஐ பதிவு செய்து, தனக்கு தேவையான மருத்துவ துறையை தேர்வு செய்து, தனது பிரச்னைகளை,ஸ்கேன் செய்யப்பட்ட மருத்துவ ஆவணங்களையும் பதிவேற்றம் செய்யலாம்.
அதற்கேற்ப மருத்துவமனை நிர்வாகம், மருத்துவரை ஒதுக்கீடு செய்யும். மருத்துவரின் ஆலோசனை நேரம், நோயாளிக்கு எஸ்எம்எஸ் அல்லது இ-மெயில் மூலமாக தெரிவிக்கப்படும். அதன் படி நோயாளி, மருத்துவரிடம் காணொலி காட்சி மூலம் மருத்துவ ஆலோசனைகளை பெறலாம். மருத்துவரின் பரிந்துரைகளையும் நோயாளி பதிவிறக்கம் செய்து கொள்ள முடியும்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1661053
சுகாதாரம் மற்றும் குடும்ப நலத்துறை அமைச்சகம்
18-44 வயதுக்குட்பட்ட சுமார் 11.8 லட்சம் பயனாளிகளுக்கு கொவிட் தடுப்பூசி
கொவிட் தடுப்பூசித் திட்டத்தின் மூன்றாவது கட்டத்தில், 30 மாநிலங்களையும், யூனியன் பிரதேசங்களையும் சேர்ந்த, 18-44 வயதுக்குட்பட்ட, மொத்தம் 11,80,798 பயனாளிகளுக்கு இதுவரை கொவிட் தடுப்பூசி முதல் டோஸ் போடப்பட்டுள்ளது. இதில் தமிழகத்தில் 8,419 பேருக்கும், புதுச்சேரியில் ஒருவருக்கும் தடுப்பு மருந்து செலுத்தப்பட்டுள்ளது.
இன்று காலை 7 மணி நிலவரப்படி, நமது நாட்டில் மொத்தம் 24,11,300 அமர்வுகளில், 16,49,73,058 தடுப்பூசி டோஸ்கள் செலுத்தப்பட்டுள்ளன. மொத்த எண்ணிக்கையில் 66.84 சதவீதத்தினர் 10 மாநிலங்களைச் சேர்ந்தவர்கள்.
கடந்த 24 மணி நேரத்தில் 23 லட்சத்திற்கும் அதிகமான எண்ணிக்கையில் தடுப்பூசி டோஸ்கள் செலுத்தப்பட்டுள்ளன. தடுப்பூசித் திட்டத்தின் 111-வது நாளான மே 6-ந் தேதி மட்டும் 23,70,298 தடுப்பு மருந்து டோஸ்கள் செலுத்தப்பட்டுள்ளன. 18,938 அமர்வுகள் வாயிலாக 10,60,064 பயனாளிகளுக்கு முதல் டோசும், 13,10,234 பயனாளிகளுக்கு இரண்டாவது டோசும் அளிக்கப்பட்டுள்ளது.
நம் நாட்டில் கொவிட் தொற்றிலிருந்து குணமடைந்தவர்களின் எண்ணிக்கை இன்று 1,76,12,351-ஐ எட்டியுள்ளது. தேசிய குணமடையும் விகிதம் 81.95 விழுக்காடாக உள்ளது. கடந்த 24 மணி நேரத்தில் 3,31,507 பேர் குணமடைந்துள்ளனர்.
கடந்த 24 மணி நேரத்தில் 4,14,158 பேர் கொவிட் தொற்றினால் புதிதாக பாதிக்கப்பட்டுள்ளனர். இதில் 71.81 சதவீதத்தினர் 10 மாநிலங்களைச் சேர்ந்தவர்கள். மகாராஷ்டிராவில் அதிக அளவாக 62,194 பேரும், கர்நாடகாவில் 49,058 பேரும், கேரளாவில் 42,464 பேரும் பாதிக்கப்பட்டுள்ளனர்.
கொவிட் தொற்றுக்காக 34,45,164 பேர் மருத்துவமனைகளில் சிகிச்சை பெற்று வருகின்றனர். இந்த எண்ணிக்கையில் 25 சதவீதத்தினர் 10 மாவட்டங்களைச் சேர்ந்தவர்கள்.
தொற்றினால் இறப்பவர்களின் தேசிய விகிதம் 1.09 விழுக்காடாக சரிந்துள்ளது. கடந்த 24 மணி நேரத்தில் 3,915 பேர் கொவிட் தொற்றால் இறந்துள்ளனர். டாமன் டையூ & தாத்ரா நாகர்ஹவேலி, அருணாச்சலப்பிரதேசம், லடாக், மிசோரம் ஆகியவற்றில் கடந்த 24 மணி நேரத்தில் எந்த இறப்பும் நிகழவில்லை.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1716697
சுகாதாரம் மற்றும் குடும்ப நலத்துறை அமைச்சகம்
இந்திய உணவு பாதுகாப்பு மற்றும் தர நிர்ணய ஆணையத்தின் உணவு பாதுகாப்பு இணக்க அமைப்பின் இணையதள விண்ணப்பங்கள் அனைத்து பிராந்திய மொழிகளிலும் தற்போது கிடைக்கும்
உணவு வர்த்தக விற்பனையாளர்கள் தொழில் செய்வதற்கு பெறப்படும் உரிமங்கள் மற்றும் பதிவு போன்ற சேவைகளை எளிதாக்கும் பொருட்டு இந்திய உணவு பாதுகாப்பு மற்றும் தர நிர்ணய ஆணையம், இந்தி மொழியில் உள்ள உணவு பாதுகாப்பு இணக்க அமைப்பின் இணையதள விண்ணப்பங்களை அனைத்து பிராந்திய மொழிகளிலும் மொழிபெயர்க்க நடவடிக்கை எடுத்துள்ளது. இதன் விளைவாக சுமார் 1.2 கோடி பேர் தங்களின் உரிமங்களை புதுப்பிப்பது தொடர்பாக உணவு வர்த்தக விற்பனையாளர்கள் அமைப்பில் பதிவு செய்துள்ளனர்.
உணவு பாதுகாப்பு அமைப்பில் வலுவான, அதிகளவில் மக்களை சென்றடைவதற்கு இந்திய உணவு பாதுகாப்பு மற்றும் தர நிர்ணய ஆணையம் பல்வேறு எளிமையான நடவடிக்கைகளை மேற்கொண்டுள்ளது. அதன் முதல் கட்டமாக உரிமம் மற்றும் பதிவு போன்றவற்றிற்கு விண்ணப்பிப்பவர்களை கருத்தில் கொண்டு இணையதள விண்ணப்பம் அனைத்து பிராந்திய மொழிகளிலும் மொழி பெயர்க்கப்படுகிறது. இதன் விளைவாக வருவாய் அதிகரிப்பதோடு, அதிகளவில் மக்களை சென்றடைந்து, உலகத்தர அனுபவத்தை வழங்கும்.
சுகாதாரம் மற்றும் குடும்ப நலத்துறை அமைச்சகம்
பருவகால வைரஸ் காய்ச்சல் குறித்த தகவல்கள்
காய்ச்சல் தொடர்பாக ஒருங்கிணைந்த நோய்க் கட்டுப்பாட்டு திட்டத்தின் மூலம் மத்திய சுகாதார அமைச்சகம் அனைத்து மாநிலங்களிலும் கண்காணிப்புப் பணிகளை மேற்கொள்கின்றன
மார்ச் மாத இறுதியில் பருவகால வைரஸ் காய்ச்சல் பாதிப்புக் குறையும் என்று எதிர்பார்க்கப்படுகிறது
பல்வேறு மாநிலங்கள் மற்றும் யூனியன் பிரதேசங்களில் பருவகால வைரஸ் காய்ச்சல் தொடர்பாக ஒருங்கிணைந்த நோய்க் கண்காணிப்புத் திட்டத்தின் மூலம் மத்திய சுகாதார அமைச்சகம் தீவிர கண்காணிப்புப் பணிகளை மேற்கொண்டுள்ளது. ஹெச்3என்2 வகை காய்ச்சல் தொடர்பாகவும், இணை நோய்கள், உயிரிழப்புகள் குறித்தும் சுகாதார அமைச்சகம் தீவிரக் கண்காணிப்பில் ஈடுபட்டுள்ளது. இணை நோய்களைக் கொண்ட சிறு குழந்தைகள் மற்றும் முதியோர் இந்த பருவகால வைரஸ் காய்ச்சலால் அதிகம் பாதிக்கபடக்கூடியவர்களாக உள்ளனர். ஹெச்3என்2 காய்ச்சலால் இதுவரை கர்நாடகா மற்றும் ஹரியானாவில் தலா ஒருவர் உயிரிழந்திருப்பது உறுதி செய்யப்பட்டுள்ளது.
வைரஸ் பாதிப்பால் ஏற்படும் இந்தக் காய்ச்சல் குறிப்பிட்ட மாதங்களில் உலகளவில் அதிகரிக்கிறது. இந்தியாவில் இரு பருவ காலங்களில் காய்ச்சல் பாதிப்பு உச்சத்தை எட்டுகிறது. மழைக் காலத்துக்குப் பின்பும் ஜனவரி முதல் மார்ச் மாதம் வரையிலான காலத்திலும் இந்தியாவில் காய்ச்சல் பாதிப்பு ஒவ்வொரு ஆண்டும் அதிகரித்துக் காணப்படுகிறது. இந்த பருவகால வைரஸ் காய்ச்சல் மார்ச் இறுதியிலிருந்து குறையும் என எதிர்பார்க்கப்படுகிறது. இந்தப் பொது சுகாதார சவாலை எதிர்கொள்ள கண்காணிப்புப் பணிகள் முடுக்கிவிடப்பட்டுள்ளன.
பொது சுகாதார நடவடிக்கைகள்:
நோயாளிகளை வகைப்படுத்துதல், சிகிச்சை முறைகள் உள்ளிட்ட வழிகாட்டு நெறிமுறைகளை மாநில அரசுகளுக்கு மத்திய சுகாதார அமைச்சகம் வழங்கியுள்ளது. மத்திய சுகாதார அமைச்சகத்தின் இணையதளமான www.mohfw.nic.in மற்றும் தேசிய நோய்க் கட்டுப்பாட்டு மையத்தின் இணையதளமான www.ncdc.gov.in ஆகியவற்றிலும் இந்த வழிகாட்டு நெறிமுறைகள் வெளியிடப்பட்டுள்ளன.
ஒசெல்டாமிவிர் என்ற மருந்து இந்தக் காய்ச்சலுக்கு உலக சுகாதார அமைப்பால் பரிந்துரைக்கப்பட்டுள்ளது. இந்த மருந்து பொது சுகாதார மையங்களில் இலவசமாகக் கிடைக்க ஏற்பாடு செய்யப்பட்டுள்ளது. இந்தக் காய்ச்சல் தொடர்பாக ஆலோசனைகளை மேற்கொள்ள அமைச்சகங்களுக்கிடையிலான கூட்டத்திற்கு 2023 மார்ச் 11 அன்று நித்தி ஆயோக் ஏற்பாடு செய்துள்ளது. பல்வேறு மாநிலங்களில் உள்ள காய்ச்சல் பரவும் தன்மை, மாநிலங்களுக்கு இது தொடர்பாக வழங்கப்பட வேண்டிய உதவிகள் உள்ளிட்டவை குறித்து இக்கூட்டத்தில் ஆலோசனை நடத்தப்படும்.
நிதி அமைச்சகம்
ஆகஸ்ட் 2023-ல் சரக்கு மற்றும் சேவை வரி வருவாய் ரூ. 1,59,069 கோடியாக இருந்தது - 11 சதவீத ஆண்டு வளர்ச்சி விகிதத்தை எட்டியுள்ளது
2023 ஆகஸ்ட் மாதத்தில் சரக்கு மற்றும் சேவை வரி  வரி வருவாய் ரூ. 1,59,069 கோடியாக இருந்தது. இதில் மத்திய ஜிஎஸ்டி ரூ. 28,328 கோடியாகவும், மாநில ஜிஎஸ்டி ரூ. 35,794 கோடியாகவும், ஒருங்கிணைந்த ஜிஎஸ்டி ரூ. 83,251 கோடியாகவும் இருந்தது. 2023 ஆகஸ்ட் மாதத்திற்கான ஜிஎஸ்டி வருவாய் கடந்த ஆண்டு இதே மாதத்தின் ஜிஎஸ்டி வருவாயை விட 11 சதவீதம் அதிகமாகும்.
ஆகஸ்ட் மாதத்தில், பொருட்கள் இறக்குமதி மூலம் கிடைத்த வருவாய், 3 சதவீதம் அதிகமாகவும், உள்நாட்டு பரிவர்த்தனைகள் மூலம் கிடைக்கும் வருவாய்  கடந்த ஆண்டு இதே மாதத்தில் கிடைத்த வருவாயை விட, 14 சதவீதம் அதிகமாகவும் இருந்தது.
தமிழ்நாட்டைப் பொறுத்தவரை கடந்த ஆண்டு ஆகஸ்ட் மாதத்தில் ரூ. 8386 கோடியும் இந்த ஆண்டில் ரூ. 9475 கோடியும் வரி வருவாய் ஈட்டப்பட்டது. இது 13 சதவீதம் அதிகமாகும்.
குடியரசுத் தலைவர் செயலகம்
மத்தியப் பிரதேசத்தில் அம்பேத்கர் 127ஆவது பிறந்தநாள் விழா குடியரசுத் தலைவர் திரு. ராம்நாத் கோவிந்த் பங்கேற்பு
குடியரசுத் தலைவர் திரு. ராம்நாத் கோவிந்த் மத்தியப் பிரதேசம் மஹோ என்ற இடத்திற்கு நாளை  செல்கிறார். அங்கு, பாபா சாஹேப் டாக்டர் பி.ஆர். அம்பேத்கருக்கு எழுப்பப்பட்டுள்ள நினைவில்லத்தில் அவருக்கு அஞ்சலி செலுத்துகிறார். அம்பேத்கரின் 127ஆவது பிறந்த நாளை ஒட்டி ஏற்பாடு செய்யப்பட்டுள்ள நிகழ்ச்சியிலும் அவர் பங்கேற்கிறார்.
சுகாதாரம் மற்றும் குடும்ப நலத்துறை அமைச்சகம்
நாட்டில் கொவிட் பரிசோதனை 14 கோடியை கடந்தது
கொவிட்டுக்கு எதிரான போராட்டத்தில், பரிசோதனை அளவில், 14 கோடி என்ற சாதனை இலக்கை இந்தியா இன்று கடந்தது.
நாட்டில் கடந்த 24 மணி நேரத்தில், 38,772 பேருக்கு மட்டுமே புதிதாக தொற்று ஏற்பட்டது. அதே நேரத்தில் 45,333 பேர் குணமடைந்து வீடு திரும்பினர். இதன் மூலம் சிகிச்சை பெறுவோரின் எண்ணிக்கையில் 6,561 குறைந்துள்ளது. மொத்தம் 4,46,952 பேர் தற்போது சிகிச்சையில் உள்ளனர். இவர்கள் மொத்த பாதிப்பில் 4.74 சதவீதம்.
குணமடைவோர் எண்ணிக்கை அதிகரிப்பால், குணமடைந்தோர் வீதம் 93.81 சதவீதமாக அதிகரித்துள்ளது. குணமடைந்தோரின் மொத்த எண்ணிக்கை 88,47,600 ஆக அதிகரித்துள்ளது.
கடந்த ஒரு மாதத்தில், கர்நாடகா, மகாராஷ்டிரா, கேரளா, தமிழகம் மற்றும் ஆந்திர பிரதேசம் ஆகிய மாநிலங்களில் சிகிச்சை பெறுபவர்களின் எண்ணிக்கை குறைந்துள்ளது.
மத்தியப் பிரதேசம், ஹிமாச்சல் பிரதேசம், தில்லி, ஹரியானா மற்றும் ராஜஸ்தானில் கடந்த ஒரு மாதத்தில் சிகிச்சை பெறுபவர்களின் எண்ணிக்கை அதிகரித்துள்ளது.
நாட்டின் கொவிட் பரிசோதனை அளவு இன்று 14 கோடியை கடந்துள்ளது. கடந்த 24 மணி நேரத்தில் 8,76,173 பரிசோதனைகள் செய்யப்பட்டுள்ளன. ஒரு நாளைக்கு 15 லட்சம் பரிசோதனைகள் செய்யும் அளவுக்கு இந்தியாவின் திறன் அதிகரித்துள்ளது.
கடந்த 24 மணி நேரத்தில் 443 பேர் உயிரிழந்தனர். நாட்டின் இறப்பு வீதம் மேலும் குறைந்து 1.45 சதவீதமாகியுள்ளது. ஒரு மில்லியன் பேருக்கு இறப்பு குறைவாக உள்ள நாடுகளில் இந்தியாவும் ஒன்று.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1677113
சமூக நிதி மற்றும் அதிகாரமளித்தல் அமைச்சகம்
சமூக நீதி மற்றும் அதிகாரமளித்தல் அமைச்சகம் ஏற்பாடு செய்த, “உடல் குறைபாடு உள்ளவர்களுக்கான திறன் மேம்பாடு குறித்த தேசிய பயிலரங்கு”
சமூக நீதி மற்றும் அதிகாரமளித்தல் அமைச்சகத்தின் கீழ் இயங்கும், உடல் குறைபாடு உள்ள நபர்களுக்கு அதிகாரமளித்தல் துறை, உடல் குறைபாடு உள்ளவர்களுக்கான திறன் மேம்பாடு குறித்த தேசிய பயிலரங்கிற்கு புதுதில்லியில் ஏற்பாடு செய்திருந்தது. சக பயிற்சியாளர்கள் முதல் கொள்கை வகுப்பவர்கள் வரை, நிறுவன உரிமையாளர்களும் ஒரே தளத்தில் சந்திக்கும் நோக்கத்துடன் இந்த ஒருநாள் பயிலரங்கு ஏற்பாடு செய்யப்பட்டிருந்தது. மத்திய சமூக நீதி மற்றும் அதிகாரமளித்தல் துறை அமைச்சர் திரு.தாவர்சந்த் கெலாட் பயிலரங்கைத் தொடங்கி வைத்தார். திறன் மேம்பாடு மற்றும் தொழில் முனைவோர் துறை அமைச்சர் திரு.தர்மேந்திர பிரதான் சிறப்பு விருந்தினராகக் கலந்து கொண்டார்.
தொடக்க உரையாற்றிய திரு. தாவர்சந்த் கெலாட், வேலைவாய்ப்பு என்பது அதிகாரமளித்தலில் மூல காரணமான சாவி என்று கூறினார். கடந்த ஆண்டு முதல் செயல்பாட்டுக்கு வந்துள்ள, உடல் குறைபாடு உள்ளவர்களுக்கான உரிமைகள் சட்டம் 2016, உடல் குறைபாடு உள்ளவர்களுக்கு வேலைவாய்ப்பை அதிகரிக்கும் வகையில் திறன் மேம்பாட்டை ஊக்குவிக்கும் திட்டங்களை அரசு வகுப்பதற்கு வகை செய்கிறது என்று அவர் தெரிவித்தார்.
திரு.தர்மேந்திர பிரதான் தமது உரையில், உடல்குறைபாடு உள்ளவர்களின் வாழ்க்கைத் தரத்தை உயர்த்த, பெட்ரோலியம் மற்றும் இயற்கைவாயு அமைச்சகமும், திறன் மேம்பாடு மற்றும் தொழில்முனைவோர் அமைச்சகமும் முழு ஒத்துழைப்பும் உதவியும் வழங்கும் என்று உறுதி அளித்தார்.
ஐ.நா. உடல்குறைபாடு உள்ளவர்களுக்கான உரிமைகள் குறித்த மாநாட்டு ஒப்பந்தத்தில் இந்தியா கையெழுத்திட்டுள்ளது. இது 2018 மே மாதம் முதல் நடைமுறைக்கு வந்துள்ளது. மத்திய அரசு இயற்றிய உடல்குறைபாடு உள்ளவர்களுக்கான உரிமைகள் சட்டம் 19.04.2017 முதல் செயல்பாட்டுக்கு வந்துள்ளது. இது உடல் குறைபாடு உள்ளவர்களுக்கான ஐ.நா. உரிமைகள் ஒப்பந்தத்திற்கு இணையானதாகும்.
(Visitor Counter : 486